阿仙奴炒白禮頓 夏維斯爆發搣「水貨」標籤
2024年04月07日 08:00
東網電視
更多新聞短片
夏維斯近期表現光芒四射。(Getty Images)
英超爭冠份子阿仙奴全速開動,周日(7日)凌晨作客3比0大炒禮頓,擊破對方逾7個月嘅英超主場不敗身,暫時壓倒今晚(7日)先踢嘅利物浦登上榜首。德國國腳夏維斯今仗交出1射1傳,滿場飛表現獲選最佳球員,今季英超入球數已超過之前交力車路士任何一季,成功搣甩「水貨」標籤。
雖然周中歐聯要鬥拜仁慕尼黑,但阿仙奴今仗並冇留力,33分鐘由加比爾捷西斯博到12碼,布卡約沙卡操刀射入。白禮頓今仗表現唔差,強力逼搶一度令阿仙奴出現混亂,不過62分鐘夏維斯接應佐真奴傳中射入,成為「兵工廠」嘅定心丸,86分鐘夏維斯回防搶波後,交靚直線畀李安度杜沙特單刀建功,助阿仙奴大勝3比0。
夏維斯季前由車路士加盟後,一度被質疑係「水貨」兼今季最差收購,不過季中融入球隊後開始爆發,近7場聯賽貢獻5入波+4助攻,今季9個英超入波係佢登陸英超後最高紀錄,而且多次回防解圍兼有100%攔截成功率,獲選為今場最佳球員係實至名歸。
阿仙奴領隊阿迪達賽後大讚夏維斯:「佢對球隊有好大影響力,我一直覺得佢嘅表現好全面,依家連入球數字都愈嚟愈好,我哋嘗試為佢提供最適合發揮嘅環境,畀佢需要嘅信心,夏維斯已經贏得所有教練同隊友嘅信任同支持。」